Η απόφαση εγκρίνει την αποστολή συνδρομής της Ευρωπαϊκής Ένωσης (EE) στη Λιβύη για την ολοκληρωμένη διαχείριση των συνόρων (EUBAM Libya) στο πλαίσιο της κοινής πολιτικής ασφάλειας και άμυνας (ΚΠΑΑ). Ο στόχος της EUBAM Libya είναι να βελτιώσει την ικανότητα των αρχών και των οργανισμών της Λιβύης όσον αφορά: τη διαχείριση των συνόρων της χώρας· την καταπολέμηση του διασυνοριακού εγκλήματος, συμπεριλαμβανομένης της εμπορίας ανθρώπων και της διακίνησης μεταναστών· και την καταπολέμηση της τρομοκρατίας. Η απόφαση έχει τροποποιηθεί αρκετές φορές, τόσο για να διευρυνθεί το πεδίο εφαρμογής όσο και για να παραταθεί η διάρκεια της εντολής. Οι πιο πρόσφατες τροποποιήσεις είναι η απόφαση (ΚΕΠΠΑ) 2023/1305, που παρατείνει την εντολή της EUBAM Libya μέχρι τις 30 Ιουνίου 2025, και η απόφαση (ΚΕΠΠΑ) 2023/2063, που παρέχει στην EUBAM Libya δημοσιονομικό ποσό αναφοράς ύψους 53,4 εκατομμυρίων ευρώ για την περίοδο από την 1η Οκτωβρίου 2023 μέχρι τις 30 Ιουνίου 2025. Καθήκοντα Για την επίτευξη του στόχου της, η EUBAM Libya έχει τα ακόλουθα καθήκοντα: στήριξη των αρχών και των οργανισμών της Λιβύης που είναι αρμόδιοι για τη διαχείριση των συνόρων, συμπεριλαμβανομένης της διευκόλυνσης της ενδοοργανικής, διοργανικής και διεθνούς συνεργασίας ως κατευθυντήριες αρχές για την ολοκληρωμένη διαχείριση των συνόρων· στήριξη των αρχών και των οργανισμών της Λιβύης που συμμετέχουν στην καταπολέμηση του διασυνοριακού εγκλήματος, συμπεριλαμβανομένης της ανθρώπινης εμπορίας και της διακίνησης μεταναστών, και της καταπολέμησης τρομοκρατίας, σύμφωνα με τα διεθνή πρότυπα σε αυτούς τους τομείς· διευκόλυνση και υποστήριξη της συνεργασίας και της διαλειτουργικότητας των αρχών και των οργανισμών της Λιβύης σε αυτούς τους θεματικούς τομείς προκειμένου να τους βοηθήσει στα εξής: μετριασμός των ενδεχόμενων κενών ή επικαλύψεων στη διαχείριση των συνόρων, καταπολέμηση του διασυνοριακού εγκλήματος, συμπεριλαμβανομένης της εμπορίας ανθρώπων και της διακίνησης μεταναστών, και καταπολέμηση της τρομοκρατίας· διεξαγωγή αξιολογήσεων ειδικών αναγκών και ανάπτυξη σχετικών έργων για την υποστήριξη των επιχειρησιακών δραστηριοτήτων της EUBAM Libya. Η EUBAM Libya πρέπει να προωθεί τα ανθρώπινα δικαιώματα και την ισότητα των φύλων μέσω όλων των δραστηριοτήτων της. Δομή διοίκησης Η EUBAM Libya, που έχει έδρα στην Τρίπολη, έχει ενοποιημένη δομή διοίκησης ως επιχείρηση διαχείρισης κρίσεων. Ο διευθυντής της μη στρατιωτικής δυνατότητας σχεδιασμού και διεξαγωγής επιχειρήσεων αναλαμβάνει καθήκοντα διοικητή μη στρατιωτικής επιχείρησης για την EUBAM Libya. Ο διοικητής μη στρατιωτικής επιχείρησης (COC) ασκεί τη διοίκηση και τον έλεγχο της EUBAM Libya σε στρατηγικό επίπεδο, υπό τον πολιτικό έλεγχο και τη στρατηγική διοίκηση της Επιτροπής Πολιτικής και Ασφάλειας (ΕΠΑ) και υπό τη γενική εξουσία του/της Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας. Ο COC υποβάλλει αναφορές στο Συμβούλιο της Ευρωπαϊκής Ένωσης μέσω του/της ύπατου εκπροσώπου. Ο αρχηγός αποστολής είναι υπεύθυνος για τη διοίκηση και τον έλεγχο της EUBAM Libya στο θέατρο των επιχειρήσεων και είναι άμεσα υπόλογος στον COC. Στρατηγική αξιολόγηση Η Επιτροπή Πολιτικής και Ασφάλειας έπρεπε να διεξάγει στρατηγική αξιολόγηση της EUBAM Libya και της εντολής της έως τις 30 Ιουνίου 2024. Η στρατηγική επισκόπηση της EUBAM Libya πρέπει να διεξαχθεί σε εύθετο χρόνο πριν από τη λήξη της απόφασης στις 30 Ιουνίου 2025.